kardosdrur/scandi-wiki huggingface dataset:
Mælkedonor

En mælkedonor er en kvinde der leverer mælk til en modermælkecentral. 

For at blive mælkedonor skal kvinden producere mere mælk end hendes eget barn kan spise. I lighed med en sæddonor og en bloddonor skal kvinden have taget en blodprøve inden hun bliver donor. Desuden skal hun være ikke-ryger og hun må ikke indtage nogen former for medicin. 

Den donerede modermælk gives til for tidligt fødte børn på landets neonatalafdelinger.

Der findes to modermælkecentraler i Danmark. Kvindemælkscentralen på Hvidovre Hospital og Skejby Mælkekøkken. Mælkedonoren modtager et skattefrit vederlag for hver donerede liter modermælk.

Eksterne henvisninger/kilder 
 Kvindemælkscentralens hjemmeside

Lægevidenskab
Modermælk
Klyderne

Klyderne var en musikalsk trio der bestod af Jesper Klein, Jess Ingerslev, og Tom McEwan. Lejlighedsvis blev trioen suppleret af Lykke Nielsen, selvom hun ikke var officielt medlem.

Oprindelse 
Klyderne opstod i 1976 da der skulle laves et ugenligt satireprogram til Ungdomsredaktionen på Danmarks Radio. Jesper Klein havde tidligere lavet satire i fjernsynet, så han blev udvalgt til at sammensætte programmet. Han kendte Tom McEwan og Jess Ingerslev, og da de både var skuespillere og musikere, gav det mulighed for både komik og musikalske indslag. 
Programmet kom til at hedde "Kaptajn Klydes flimmercirkus". Baggrunden for navnet var at Jesper Kleins familie privat havde øgenavnet "Klyderne", og Jesper selv kaldtes "Kaptajnen" grundet hans begrænsede evner som lystsejler. "Flimmercirkus" var inspireret af "Monty Python's Flying Circus".
Programmet blev en succes, og snart optrådte gruppen også uden for fjernsynet. Dog blev navnet ændret til "Klyderne", og i numre hvor de spillede som orkester kaldte de sig ofte "Svend Erik Kedeligs kvartet - 1". Se Jesper Klein forklare navnets oprindelse https://www.youtube.com/watch?v=PczM2mLIhA4

Repertoire 
Jesper Klein fungerede som leder af gruppen, men i modsætning til f.eks Linie 3 var der ikke en "hvid klovn og to Auguster" rollefordeling - de spillede på samme side. Musikken var som regel gamle klassikere, der blev forsynet med en ny morsom dansk tekst. Gruppen var ikke kendt som de store parodister, men ofte blev aktuelle emner taget op, og givet en absurd drejning. Man parodierede med andre ord fænomener mere end man parodierede personer. 
Eksempler på dette kan være:

 "Disko-Tango" bliver til "Disko-Tango-Vals" - for det er jo ikke nok bare at blande to stilarter. Der skal mere til
 "Kæphestescenen" er et nummer hvor en gruppe Klampenborg-borgere ikke bare har kæpheste (altså mærkesager) - de rider på kæpheste.
 "Opera" - inspireret af TV-fiaskoen Den otteøjede Skorpion. Her laver trioen en opera om til en retssag, i stedet for omvendt som i TV-serien. 
 "Je t'aime", det berømte erotiske Serge Gainsbourg nummer, hvor de stønnende lyde nu bliver lavet med en utæt harmonika af mærket Hohner.

Diskografi 
Alle gruppens plader var live-optagelser fra de forestillinger de satte op:

 Kaptajn Klyde på brædderne (1978)
 Kaptajn Klyde i sneen - 2. del (1979)
 Kaptajn Klyde på scenekanten - 4.del (1980)
 Klydernes sidste: Muh i Cowboyteatret (1982)

Filmografi 
 Kaptajn Klyde og hans venner vender tilbage (1980)

Medlemmer 
 Jesper Klein - sang, Klaver, Kontrabas, Trompet, med mere.
 Jess Ingerslev - sang, Guitar, Ukulele
 Tom McEwan - sang, Trommer, percussion
 Lykke Nielsen - sang (ikke fast medlem, men medvirkede ofte)

Komikere fra Danmark
Musikgrupper fra Danmark
Musikgrupper fra 1976
Lord President of the Council

Lord President of the Council, også på dansk kaldet Formanden for Det kongelige råd, er leder af det britiske statsråd. Lord Præsidenten har ansvaret for forbindelsen mellem dronningen og regeringen.

Lord Præsidenten har ingen rolle i Statsrådets Retsudvalg.

Daværende Lord President of the Council (2019) var den konservative Jacob Rees-Mogg.

Universitetsminister 
I det 19. århundrede var Lord Præsidenten undervisningsminister. Efterhånden er tilsynet med det britiske undervisningsvæsen gået over til andre ministre, men Lord Præsidenten fører stadigt tilsyn med nogle universiteter i England og Wales. 
 
Lord Præsidenten fører bl.a. tilsyn med University of Birmingham, Imperial College London, Keele University i Staffordshire, University of London, University of Nottingham, University of Sussex. 
  
Han fører også tilsyn med universiteterne i Bristol, Norwich (East Anglia),Hull, Leeds, Leicester, Liverpool, Reading, Sheffield, Southampton og Cardiff.

2. verdenskrig 
Under 2. verdenskrig var Lord Præsidenten formand for Lord President's Committee, der koordinerede den britiske krigsøkonomi. Dette arbejde fortsatte i de første efterkrigsår, hvor Lord Præsidenten koordinerende opgaver indenfor transport, brændstof, elektricitet og fødevarer

Lord Præsidenter 

 23. oktober 1919 – 19. oktober 1922: Arthur Balfour 
 24. august 1931 – 7. juni 1935: Stanley Baldwin 
  7. juni 1935 – 28. maj 1937: Ramsay MacDonald 
 28. maj 1937 – 9. marts 1938: Edward Wood, 1. jarl af Halifax
 10. maj 1940 – 3. oktober 1940: Neville Chamberlain 
 24. september 1943 – 23. maj 1945: Clement Attlee  
 29. marts 1957 – 17. september 1957 og 14. oktober 1959 – 27. juli 1960: Alec Douglas-Home
  7. april – 18. juli 1972: Robert Carr
  5. marts 1974 – 21. oktober 1976: Edward Short, Baron Glenamara
  8. april 1976 – 4. maj 1979: Michael Foot
  8. juni 2001 – 17. marts 2003: Robin Cook
 27. juni 2007 – 3. oktober 2008: Catherine Ashton
  5. juni 2009 – 11. maj 2010: Peter Mandelson
 2010 – 2015: Nick Clegg
  9. maj 2015 - 14. juli 2016: Chris Grayling
 14. juli 2016 - 11. juni 2017: David Lidington
 11. juni 2017 - 22. maj 2019: Andrea Leadsom
 23. maj 2019 - 24. juli 2019: Mel Stride
 24. juli 2019 – 8. februar 2022: Jacob Rees-Mogg
  8. februar 2022 - 6. september 2022: Mark Spencer 
  6. september 2022 - : Penny Mordaunt 
 
 
Britiske myndigheder
Tokyo By

(engelsk: Tokyo City) var en by og kommune i Japan. Den var en del af Tokyo-fu og eksisterede fra 1. maj 1889 og indtil sammenlægningen med Tokyo-præfekturet 1. juli 1943. 

De historiske grænser, der afgrænsede Tokyo By, udgøres i dag af 23. specielle bydistrikter i Tokyo. Det nyreformerede styre har lige siden udgjort, hvad der kendes som det moderne Tokyo, også kendt som Tokyo Metropolis. Selve det politiske styre kaldes for Tokyo Metropolitan Government.

Historie 
I 1868 gennemgik middelalderbyen Edo, sæde for Tokugawa-shogunatet et navneskifte og kom til at hedde Tokyo, samtidig blev kontorerne for Tokyo-præfekturet (-fu) åbnet. 

I 1888 udarbejdede Japans styre lovgrundlaget, som det efterfølgende år førte til, at der kunne oprettes shi (byer/kommuner i Japan).

Kilder

Eksterne henvisninger 
 Historical Development of Japanese Local Governance 

Tokyos historie
Etableret i 1889
Ophørt i 1943
Christian Lütken

Christian Lütken er navnet på flere personer:

 Christian Lütken (forfatter) (1791-1856) – dansk forfatter og titulær professor (Johannes Christian Lütken)
 Christian Lütken (officer) (1840-1923) – dansk officer
Hilmar Lunn

Villars Hilmar Lunn (5. marts 1855 i Aabenraa – 25. august 1931 i Luzern) var en dansk højesteretsdommer.

Han var søn af justitsråd og herredsfoged Peter Lunn, blev 1872 student fra Aarhus Latinskole og 1877 cand.jur. Lunn blev 1879 fuldmægtig ved Hasle m.fl. herreder, 1886 auditør i Hærens og Flådens fælles auditørkorps, samme år ansat ved 8. Regiment, 3. Dragonregiment og 3. Artilleriafdeling, 1890 forsat til Københavns Garnisonsjurisdiktion og artilleriet, kom 1891 uden for nummer og fik 1893 afsked. Lunn blev 1892 konstitueret assessor i Københavns Kriminal- og Politiret, 1893 kongeligt udnævnt, 1907 assessor i Landsover- samt Hof- og Stadsretten, 1912 assessor i Højesteret (fra 1919 med titel af dommer), hvorfra han fik afsked 1929. 

Hilmar Lunn var 1905-08 formand for Frederiksberg Værgeråd, blev 1908 udfyldningsmand for de borgerlige medlemmer af Overkrigsretten, 1912 medlem af Overkrigsretten (indtil 1919), 1919 af Retsplejeudvalget (indtil 1928), 1925 af Overfredningsnævnet (indtil 1929). Han var medlem af Frederiksberg Fattigkommission og formand for bestyrelsen for Frederiksberg Fødehjem. Lunn blev 5. august 1905 Ridder af Dannebrogordenen, 23. maj 1913 Dannebrogsmand, 28. juni 1920 Kommandør af 2. grad og 22. december 1924 Kommandør af 1. grad af Dannebrog.

Han blev gift 28. december 1888 i Sankt Mikkels Kirke med Ida Louise Pouline Bech (24. august 1866 i Slagelse - 31. august 1942 i Ordrup), datter af Frederik Christian Bech.

Han er begravet på Frederiksberg Ældre Kirkegård.

Kilder

Eksterne henvisninger 
 

 
 Danske Jurister 1736-1936.

Dommere i Kriminal- og Politiretten
Landsdommere fra Danmark
Højesteretsdommere fra Danmark
Kommandører af 1. grad af Dannebrog
Danskere i 1800-tallet
Danskere i 1900-tallet
Hilmar
Personer fra Aabenraa
Auditører fra Danmark
Studenter fra Aarhus Katedralskole
United

United betyder på engelsk forenet.

Virksomheder 
 United Airlines - verdens største flyselskab
 United Airways - et bangladeshisk flyselskab
 United Automobile Services - et busselskab fra England
 United Bus - et hollandsk busselskab
 United Technologies Corporation - en amerikansk konglomerat

Sport

Engelsk fodbold 
 Sheffield United F.C. (1889)
 Newcastle United F.C. (1892)
 Scunthorpe United F.C. (1899)
 Torquay United F.C. (1899)
 West Ham United F.C. (1900)
 Manchester United F.C. (1878)
 Carlisle United F.C. (1903)
 Southend United F.C. (1906)
 Leeds United A.F.C. (1919)
 Hereford United F.C. (1924)
 Rotherham United F.C. (1925)
 Peterborough United F.C. (1934)
 Colchester United F.C. (1937)
 Lincoln United F.C. (1938)
 Cambridge United F.C. (1951)
 Oxford United F.C. (1956)
 Hartlepool United F.C. (1977)
 F.C. United of Manchester (2005)
 Hayes & Yeading United F.C. (2007)

Andre lande 
 Ayr United (1910)
 Drogheda United F.C. (1919)
 Dundee United F.C. (1923)
 Galway United F.C. (1981)
 D.C. United (1995)
 Tampere United (1998)
 Amager United (2002)
 Airdrie United (2002)
 Adelaide United FC (2003)
 K.V.S.K. United Overpelt-Lommel (2003)
 Incheon United F.C. (2004)
 Jeju United FC (2006)
 Gold Coast United FC (2008)

Rugby 
 United Rugby Club (2005)
 Rugby United, the old name of Rugby Town F.C. (1956)

Musik 
Bands
 United (band) - japansk metalband fra 1981
Albums
 United (Commodores album)
 United (Dream Evil album)
 United (Marvin Gaye og Tammi Terrell album)
 United (Marian Gold album)
 United (Nik & Jay-album) - et album af Nik & Jay fra 2013
 United (Phoenix album)

Sange
 "United" (Robbie Williams sang)
 "United" (Judas Priest sang)
 "United" (Prince Ital Joe and Marky Mark sang)
 "United" (Nik & Jay sang) – en sang af Nik & Jay fra 2013
Turne
 Utada United 2006 - 2006 koncertturne af japansk-amerikansk pop singer-songwriter Hikaru Utada

Andet 
 United Party
 United, Pennsylvania
 United, West Virginia
 United! (novelle) - børnenovelle af Michael Hardcastle fra 1973

Referencer
Jørgen Fonemy

Jørgen Fonemy eller JT Fonemy eller Jørgen Thomsen er en dansk musiker.

Karriere 
Jørgen Thomsen spillede i en kort periode i et orkester kaldet "The Lennons", hvorefter han i 1966 blev trommeslager ,og senere sanger, i pigtrådsgruppen the Clidows. Efter at gruppen gik i opløsning, blev Thomsen trommeslager i The Scarlets hvor også søstrene Lecia og Lucienne optrådte.
I 1970'erne var han sanger i gruppen Kashmir - som ikke har noget med de nuværende Kashmir at gøre - og udgav sideløbende et par grammofonplader i eget navn, bl.a. "Pigtråd" hvor Tim Stahl (fra Kashmir), John Guldberg og Flemming Bjergby medvirker. Sin største succes som solist kom i 1980, hvor han udgav pladen "Rul min hud" der skabte en vis omtale, og nogen steder nærmest blev kult. Succesen skyldtes måske også, at det var en ret omfattende produktion med en del kendte musikere på listen over medvirkende. Man hører blandt andet Michael Hardinger, Tommy Seebach, Tim Stahl, og John Guldberg.
I 1984 udgav Jørgen Thomsen pladen "Tungen ud af vinduet", hvor han selv spillede alle instrumenter, og senere en single som en del af AIDS-kampagnen, og det blev det foreløbigt sidste man hørte til ham. I resten af 1980'erne arbejdede han som studiemusiker og korsanger - blandt andet for duoen Laid Back - men trak sig siden tilbage til et job som ekspedient i en pladeforretning.
Jørgen Thomsen flyttede i 1990'erne til Allinge på Bornholm og begyndte at deltage i det lokale musikliv. Ganske uventet blev Jørgen Thomsen - som nu kaldte sig "Fonemy" - landskendt, da han ved et tilfælde blev interviewet af TV-2 Bornholm. Klippet, hvor Fonemy udtaler sig om piger der taler bornholmsk, blev bemærket af redaktionen bag Natholdet som besluttede sig for at finde ud af hvem denne Fonemy er. Det førte til en del opmærksomhed, og gjorde sangeren næsten mere kendt end han var i sin oprindelige karriere.

Diskografi 
Sammen med Kashmir:
 Jodle-Knud (1971)
 Forår (1972)
 Myrna og Myreslugeren (1972)

Solo:
 Pigtråd (1976)
 Rul min hud (1980)
 Tungen ud af vinduet (1984)
 Jeg har gummi i min tegnebog / Black Jack (single, 1987, også udgivet på kampagne-LPen "Jane & Knud - en LP om prævention")

Kilder 
 Jens Jørn Gjedsted: Dansk Rock. Fra pigtråd til punk. Leksikon 1956-1985
 TV-interview i Natholdet
 Artikel på http://www.capac.dk/wordpress/?p=6792
 Pladeomslag med Jørgen Thomsen og Laid Back

Sangere fra Danmark
Popmusikere fra Danmark
Popsangere
Anton Lütken

Anton Frederik Lütken (7. december 1856 i København – 12. april 1917 sammesteds) var en dansk højesteretsassessor, bror til Otto George Lütken.

Han var søn af orlogskaptajn, senere marineminister Otto Hans Lütken og Anine Buntzen, blev 1875 student fra Borgerdydskolen på Christianshavn og 1880 cand.jur. Lütken var fungerende assistent i Justitsministeriet og sagførerfuldmægtig, 1886-88 konstitueret byfoged og byskriver i Sakskøbing, herredsfoged og skriver i Musse Herred, blev 1888 assistent i Justitsministeriet, 1889 konstitueret assessor i Københavns Kriminal- og Politiret og 1890 kongeligt udnævnt. 1897 blev Lütken assessor i Landsover- samt Hof- og Stadsretten, 8. april 1898 Ridder af Dannebrog, 1909 assessor i Højesteret og 26. august 1911 Dannebrogsmand.

Lütken var 1888-99 formand for Selskabet Philadelphia, 1899-1909 medlem af Taksationskommissionen ang. afståelse af grunde til gader i København og kgl. kommissarius i Ekspropriationskommissionen vedr. afståelse af grunde til vandanlæg og ved Vandafledningskommissionen sammesteds, fra 1910 direktør for Den Suhrske Stiftelse, 1896 repræsentant i Understøttelses-Anstalten for trængende Efterslægt af Medlemmerne i Den ophævede civile og adskillige Stænders Enkekasse, 1911 kommissarius, fra 1912 decisor.

Han var ugift. Han ejede gården Bellahøj  som landsted.

Kilder 

 
 Danske Jurister 1736-1936.

Anton
Højesteretsdommere fra Danmark
Landsdommere fra Danmark
Dommere i Kriminal- og Politiretten
Byfogeder fra Danmark
Herredsfogeder fra Danmark
Riddere af Dannebrog
Personer fra København
Danskere i 1800-tallet
Danskere i 1900-tallet
Rakker

Rakkere (af tysk: Racker fra raken = "skrabe") var i ældre tid betegnelsen for de folk, som tog sig af renovation, flåning og partering af ådsler og den slags urent arbejde. Det er baggrunden for, at erhvervet blev betragtet som "uærligt".

Rakkerne udnyttede de dele af kadaverne, som kunne bruges, og på den måde fremstillede de bl.a. fedtstoffer, lim, benmel, salmiak, sæbe, salpeter, blegemidler og foderstoffer. De sidste, ubrugelige rester blev nedgravet eller afbrændt. Alle disse håndteringer var forbundet med ubehagelige lugte, og derfor blev rakkerne henvist til at leve og udføre deres arbejde på afstand af andre mennesker. Blandt ubehagelighederne var også en betydelig sundhedsrisiko, bl.a. i forbindelse med miltbrandsmitte.

Rakkerne var udstødte, og derfor søgte forbrydere, desertører og lignende gerne skjul hos dem. Da bødlen ikke kunne leve af henrettelser alene, var han ofte henvist til at supplere med tjenesten som rakker. Omvendt gjorde rakkeren også tjeneste som bødlens hjælper, rakkerknægten. Rakkerne giftede sig for det meste med børn af andre rakkere, og mange af dem var derfor i familie med hinanden.

Disse mennesker stod uden for samfundet, de blev undgået, og de var genstand for afsky og foragt. Af samme grund blev ordet brugt som skældsord eller i nedsættende betydning om personer, man ikke kunne udstå.

Kortspillet Rakker har fået navn heraf.

Se også 
 kæltring (skøjer, glarmesterfolket, rejsende)
 Tatere
 Natmand

Noter

Litteratur 
 H.P. Hansen: Natmændsfolk og kjæltringer, bd 1-2, 1960.

Nedsættende udtryk
Stillingsbetegnelser
Affaldshåndtering
Sociale opdelinger
Michael Lunn

Michael Lunn er navnet på flere personer:

 Michael Lunn (sagfører) (1843-1920) – dansk højesteretssagfører (Michael Villars Lunn)
 Michael Lunn (departementschef) (født 1944) – dansk jurist og departementschef
Frederik Lütken

Frederik Thekla Lütken (født 15. marts 1808 på Fødselsstiftelsen, død 31. januar 1879 i København) var en dansk landsdommer.

Karriere 
Han blev adopteret af kaptajn i Søetaten Frederik Lütken (1774-1819), blev 1826 student (privat dimitteret) og 1831 cand.jur. Lütken blev 1838 kancellist i Danske Kancelli, 1841 fuldmægtig, 1842 virkelig kancelliråd, 1843 kontorchef og departementssekretær, 1847 assessor i Landsover- samt Hof- og Stadsretten, 1856 virkelig justitsråd, 1867 virkelig etatsråd og 15. juni 1871 Ridder af Dannebrog. Han blev 1847 repræsentant i Understøttelses-Anstalten for trængende Efterslægt af Medlemmerne i Den ophævede civile og adskillige Stænders Enkekasse og var 1852-54 kommissarius ved samme.

Ægteskaber 
Lütken blev gift 1. gang 8. maj 1838 på Frederiksberg med Golla Andriette Mathilde Krogstad (12. marts 1818 sammesteds - 20. oktober 1843 i København), datter af afskediget sekondløjtnant, overkrigskommissær Georg Ludvig Krogstad og Vilhelmina Augusta Goldschmidt. 2. gang ægtede han 6. juni 1846 i Christiansborg Slotskirke Olivia Maria Schoubye (1. september 1824 i København - 3. december 1848 sst.), datter af krigsråd Andreas Schoubye og Catharine Spur.

1884 blev Frederik Lütken og hans søn anerkendt som dansk adel.

Kilder 

Frederik
Danskere i 1800-tallet
Personer fra København
Landsdommere fra Danmark
Kontorchefer fra Danmark
Riddere af Dannebrog
Etatsråder fra Danmark
Dykkerdragt

En dykkerdragt er designet til at beskytte en dykker fra det undersøiske miljø. En dykkerdragt kan også omfatte en luft-forsyning.

Gasforsyningen bliver normalt omtalt særskilt, da den kan indeholde forskellige komponenter alt efter, hvor dybt der dykkes. Der er ingen generisk betegnelse for en kombination af dykkerdragt og gasforsyning. Det betegnes generelt som dykkerudstyr sammen med andre nødvendige udstyr til at dykke.

Dykkerdragter kan både bestå af våddragt, tørdragt eller dykkerdragter designet til at opretholde atmosfærisk tryk til særlig dybe dykninger, hvor trykket er højt.

Den første illustration af en dykkerdragt, som man kender til, findes i Konrad Kyesers Bellifortis fra starten af 1400-tallet. Illustrationen er gengivet i Hans Talhoffers fægtemanual fra 1459 og er rekonstrueret på Middelaldercentret i Danmark. Den har vist sig funktionsdygtig og er blevet afprøvet ved flere lejligheder på op til 10 meters dybde.

Referencer 

Dykkerudstyr
Christian Lütken (officer)

Christian Lütken (15. maj 1840 i København – 12. oktober 1923) var en dansk officer.

Han var søn af kommandørkaptajn Otto Lütken og hustru Vilhelmine født von Zepelin, blev sekondløjtnant 1859, deltog i krigen 1864, blev premierløjtnant 1867, kaptajn 1878, var stabschef ved 2. sjællandske Brigade 1882-90, blev oberstløjtnant 1890, oberst og chef for 4. Regiment 1896, var kommandant i København 1900-03, blev generalmajor og chef for 1. sjællandske Brigade 1903 og slutteligt generalløjtnant og kommanderende general i 1. Generalkommandodistrikt 1908. Han fik afsked 1909. 1910 blev han ordensceremonimester. Han var Storkors af Dannebrogordenen, Dannebrogsmand, bar Erindringsmedaljen for Krigen 1864 og en række udenlandske ordener.

Han blev gift 1867 med Marie Frederikke Charlotte Daniels (24. december 1845 i Ratzeburg - 9. marts 1917).

Kilder 

 

Christian 2
Generalløjtnanter fra Danmark
Storkors af Dannebrog
Personer fra København
Ordensceremonimestre fra Danmark
Personer i den 2. Slesvigske Krig fra Danmark
Danskere i 1800-tallet
Danskere i 1900-tallet
GTS Finnjet

GTS Finnjet var en cruisefærge bygget af Wärtsilä Marine i 1977. Hun leveredes til Enso-Gutzeit og sattes samme år ind på Finnlines trafik mellem Helsingfors og Travemünde. Finnjet var da verdens hurtigste og største bil- og passagerfærge. Hun var udrustet med både gasturbiner og dieselmotorer. Sidstnævnte installeredes i 1982 på grund af den daværende oliekrise.

I 1986 solgtes Finnjet til Effoa, og et år senere overtog Silja Line trafikken. I stedet for det mørkeblå skrog og den hvide overbygning maledes hun ved samme anledning helt hvid. I 1994 var Finnjet med i eftersøgningen efter overlevende fra Estonia-katastrofen. I slutningen af 1990'erne og starten af 2000'erne sejlede Finnjet minicruises mellem Finland og Estland og mellem Helsingfors/Skt. Petersborg–Tallinn–Rostock. Vinteren 2004–2005 var hun oplagt i Rostock.

I efteråret 2005 udchartredes hun som flotel til de hjemløse efter orkanen Katrinas hærgen. I juni 2006 afgik hun til Freeport, Bahamas, hvor skibet ventede på nye opgaver. Efter en række forgæves forsøg på at ombygge skibet med henblik på videre drift som cruisefærge, solgtes hun i 2008 til skrot. De nye ejere var dog villige til at sælge hende videre til fortsat drift, men forhandlingerne strandede og Finnjet ligeså, da hun til sidst måtte begive sig ud på sin sidste rejse til stranden i Alang i Indien. Finnjet-entusiaster forsøgte forgæves at redde hende, og ophugningen begyndte den 12. september 2008. Et år senere var skrotningen stadigvæk ikke bragt til ende. Skroget, som var bygget til både høj fart og sejlads i tyk is, var fortsat meget modstandsdygtigt.

Galleri

Referencer

Eksterne henvisninger 

 Finnjet-entusiasternes hjemmeside
 Fakta om fartyg (på svensk) - Tekniske data (1977) og logbog 
 You Tube-klip der viser Finnjet under sejlads i Østersøen

Skibe bygget i Finland
Cruisefærger
Færger i Østersøen
Jonas Collin Lundh

Jonas Collin Lundh (4. oktober 1825 i Holstebro – 2. juni 1911) var en dansk officer.

Han var søn af toldforvalter C.F. Lundh og hustru Johanne født Brasen, blev student 1844 og sekondløjtnant i artilleriet 1846. Han deltog i Treårskrigen 1848-50, blev 1850 elev i Den kongelige militære Højskoles yngste klasse og 1853 premierløjtnant i Ingeniørkorpset, var til tjeneste navnlig ved Statens vejarbejder 1853-65, blev kaptajn 1863 og fik afsked 1865. Lundh blev karakteriseret oberstløjtnant 1886, var vejinspektør i Københavns Amt 1865-86, blev ansat i Overvejinspektoratet 1885, blev overvejinspektør 1894 og var formand i Kommissionen for regeringens tilsyn med de elektriske sporveje. I den egenskab førte han bl.a. tilsyn med Strandvejens Dampsporvej. Han var Kommandør af 2. grad af Dannebrogordenen og Dannebrogsmand.

Kilder 

 

Ingeniørofficerer fra Danmark
Embedsmænd fra Danmark
Kommandører af Dannebrog
Personer i Treårskrigen fra Danmark
Danskere i 1800-tallet
Personer fra Holstebro